KIRJALLINEN KYSYMYS E-2470/00 esittäjä(t): Antonio Tajani (PPE-DE), Stefano Zappalà (PPE-DE), Francesco Fiori (PPE-DE), Pier Casini (PPE-DE), Generoso Andria (PPE-DE), Mario Mauro (PPE-DE), Guido Viceconte (PPE-DE), Raffaele Lombardo (PPE-DE), Giuseppe Gargani (PPE-DE) ja Giuseppe Nisticò (PPE-DE) komissiolle. Keski- ja Etelä-Italian tulipalot.



Virallinen lehti nro 113 E , 18/04/2001 s. 0102 - 0103



KIRJALLINEN KYSYMYS E-2470/00 esittäjä(t): Antonio Tajani (PPE-DE), Stefano Zappalà (PPE-DE), Francesco Fiori (PPE-DE), Pier Casini (PPE-DE), Generoso Andria (PPE-DE), Mario Mauro (PPE-DE), Guido Viceconte (PPE-DE), Raffaele Lombardo (PPE-DE), Giuseppe Gargani (PPE-DE) ja Giuseppe Nisticò (PPE-DE) komissiolle (24. heinäkuuta 2000) Aihe: Keski- ja Etelä-Italian tulipalot Mihin toimiin komissio ryhtyy lievittääkseen niitä vaikutuksia, joita on syntynyt Italian keski- ja eteläosissa raivoavien tulipalojen takia, kun hehtaarikaupalla Välimeren alueen metsiä tuhoutuu ja lukuisat asuinalueet ovat vaarassa? Mitä komissio aikoo tehdä suojellakseen uhanalaista metsäluontoa juuri Välimeren alueella? Onko komission tarkoitus edistää Feiran huippukokouksessa ehdotettuja eurooppalaisia siviiliturvajoukkoja? Millaisiin toimiin EU:n on tarkoitus ryhtyä, etteivät tulipalot vaarantaisi turistikautta? Miten komissio aikoo edistää ETY:n asetuksessa 2158/92 edellytettyjä toimia, erityisesti miten lujitetaan sellaista metsänhoitoa, jota rahoitetaan tulipaloille alttiilla alueilla? Entä miten komissio edistää tulipalojen syiden poistamista, valvonnan tehostamista ja laitteiston uusimista? Franz Fischlerin komission puolesta antama vastaus (4. lokakuuta 2000) Komissio ilmoittaa arvoisalle parlamentin jäsenelle hyväksyneensä 17. heinäkuuta 2000 metsäpalojen torjunnasta yhteisössä 23 päivänä heinäkuuta 1992 annetun asetuksen (ETY) N:o 2158/92(1) mukaisesti 3,68 miljoonan euron suuruisen ohjelman metsäpalojen torjumiseksi, josta yhteisön rahoitusosuus on 1,67 miljoonaa euroa. Tämä ehdotus vuodelle 2000 oli Italian hallituksen esittämä. Tässä ohjelmassa suunnitellaan metsien valvontatoimien toimeenpanoa, kuten ensimmäiseen sammutustyöhön tarkoitettujen maastoajoneuvojen hankintaa, radiokaluston hankintaa, palolinjojen, palomuurien ja vesipisteiden rakentamista, henkilöstön kouluttamista ja tutkimuksia palon syistä sekä yleisölle suunnattujen tiedotuskampanjoiden toteuttamista. Kolmasosa tämän ohjelman yhteisön tuesta on tarkoitettu Toscanan, Abruzzin, Molisen, Campanian, Puglian ja Basilicatan alueille. Palojen torjunta ja yleisemmin hätätilanteisiin reagoiminen ovat sitä vastoin jäsenvaltioiden vastuulla. Komissio aloittaa kuitenkin sellaisen hankkeen pilottivaiheen, jonka tarkoituksena on metsäpalojen vaarojen tason arvioiminen lyhyellä aikavälillä. Hanke toteutetaan yhteistyössä kaikkien eteläisten jäsenvaltioiden toimintakeskusten kanssa ja se perustuu satelliittihavaintoihin. Paremman suunnittelun avulla se auttaa osaltaan keskinäisen avunannon optimointia jäsenvaltioiden kesken. Komissio hyväksyi asetuksen (ETY) N:o 2158/92 mukaisesti yhteisön tulipaloille alttiilla alueilla vuodelle 2000 kuusi metsäpalojen torjuntaohjelmaa yhteensä 18 miljoonalla eurolla, joista yhteisön avustusosuus on 8,7 miljoonaa euroa. Yhteisön tulipaloille alttiiden alueiden suojeluun on investoitu vuodesta 1992 näin ollen yli 224 miljoonaa euroa, josta yhteisön osuus on 104 miljoonaa euroa. Santa Maria de Feirassa 19. ja 20. kesäkuuta 2000 pidetyssä Eurooppa-neuvoston kokouksessa sovittiin, että koordinointia koskevia erityistoimenpiteitä on jo olemassa siviileiden suojelun alalla ja arvioitiin, että niihin olisi tarpeen ja mahdollista tehdä parannuksia. Tämän vuoksi komissio päätti 30. toukokuuta 2000 esittää neuvostolle ehdotuksen yhteisön keinojen parantamiseksi tällä alalla. Tarkempia tietoja yhteisön siviilisuojelutoiminnasta on saatavilla seuraavasta osoitteesta: http://www.europa.eu.int/comm/environment/civil/ Kansallisten metsiensuojeluohjelmien mukaisesti toteutetut toimet käsittävät kyseisten jäsenvaltioiden tulipaloille alttiit alueet. Niitä toteutetaan myös turistialueilla sijaitsevien metsien hyväksi ja ne auttavat osaltaan epäsuorasti näillä alueilla sijaitsevien laitteistojen ja perusrakenteiden suojelua. Komissio on kuitenkin Italian hallituksen niin halutessa täysin valmis tehostamaan seuraavissa vuosittaisissa ohjelmissa ja käytettävissä olevien määrärahojen rajoissa turismin kannalta erityisen herkkiin alueisiin kohdistuvia toimia. Asetuksen (ETY) N:o 2158/92 soveltamisen päättyessä vuoden 2001 lopussa komissio aikoo valmistella ehdotuksia metsäpalojen torjumistoimien uudistamiseksi. (1) EYVL L 217, 31.7.1992.